**Iraqi Airways** er et nasjonalt flyselskap fra Irak. Hovedkontoret ligger i Bagdad og hovedbasen er Bagdad internasjonale lufthavn. Iraqi Airways flyr innenriks i Irak og har utenriksdestinasjoner i Midtøsten, Europa og Asia. I 2015 fikk selskapet flyforbud i EU.

Historie
--------

### Starten

Selskapet blei grunnlagt i desember 1945. Det var jernbaneselskapet Iraks statsbaner som starta virksomheten. Første flyging gikk den 29. januar 1946 mellom hovedstaden Bagdad og byen Basra sør i landet. Den 14. juni 1946 starta utenriksflyginger. Selskapet benytta de Havilland Dragon Rapide på sine flyginger det første tiåret, men i 1955 hadde Vickers Viscount overtatt.

Utenriksnettet omfatta etter hvert ruter til Amman i Jordan, Damaskus i Syria, Kairo i Egypt, Dubai, Teheran i Iran, Istanbul i Tyrkia, Aten i hellas, London i Storbritannia og Frankfurt i Tyskland.

I 1960-åra kjøpte Iraqi Airways russiske og britiske jetfly. Tupolev TU-124 og Hawker Siddeley Trident kom da med i flåten for å fly til mål i Midtøsten, Afrika og Europa. Iljusjin Il-76 blei satt inn i frakttrafikk. På 1970-tallet skaffa selskapet seg Boeing 747 for å kunne fly til John F. Kennedy internasjonale lufthavn i New York i USA.

* Vickers Viscount på London Heathrow lufthavn i 1962.Vickers Viscount på London Heathrow lufthavn i 1962.
* Hawker Siddeley Trident fra Iraqi Airways i november 1974.Hawker Siddeley Trident fra Iraqi Airways i november 1974.
* Antonov An-12-fly fra Iraqi Airways  på Milano–Malpensa lufthavn i 1981.Antonov An-12-fly fra Iraqi Airways på Milano–Malpensa lufthavn i 1981.

### Golfkrigen: Virksomheten reduseres

FN innførte sanksjoner mot Irak etter at landet invaderte nabolandet Kuwait i 1991. Det førte til at Iraqi Airways ikke kunne fly utenriksruter lenger. Flyflåten på 17 jetfly blei i hemmelighet flytta til utlandet, de fleste til Jordan. Innenriksruter blei trafikkert med Antonov An-24, men også innenriksrutene blei kraftig begrensa på grunn av flyforbudssona som blei innført av USA, Storbritannia og Frankrike etter Golfkrigen. Til tross for dette fløy selskapet pilegrimer til hellige steder utover i 1990-åra.

### Ny start

Aktiviteten til flyselskapet blei forsøkt tatt opp igjen etter Irak-krigen, men uten at det lykkes å komme i gang med regelmessige ruter. Første flyging gikk den 3. oktober 2004 med en tur mellom Bagdad og Amman i Jordan. Den 4. juni 2006 gikk den første innenriksturen, mellom Bagdad og Basra. Boeing 727-247 blei benytta på denne turen.

Selskapet støtte på problemer på grunn av erstatningskrav fra Kuwait for fly fra Kuwait Airways som Irak hadde beslaglagt i 1990. Forsøk på å starte utenriksflyging i 2010 var mislykka på grunn av striden med Kuwait. Selskapet blei oppløst, men dette blei omgjort året etter.
 Etter at regjeringene i Irak og Kuwait blei enig om kompensasjon, starta selskapet opp igjen i juli 2012. Ruter til Kuwait, London, Frankfurt og Düsseldorf blei lansert i 2013 med planer for flyginger til Danmark, Sverige, Malaysia og Kina.

* Boeing 737-200 Advanced på Václav Havel lufthavn i Praha i 2004.Boeing 737-200 Advanced på Václav Havel lufthavn i Praha i 2004.
* Airbus A320 fra Iraqi Airways tar av fra Frankfurt internasjonale lufthavn i april 2014.Airbus A320 fra Iraqi Airways tar av fra Frankfurt internasjonale lufthavn i april 2014.
* Boeing 747-400 under landing på Kuala Lumpur internasjonale lufthavn i Malaysia i 2014.Boeing 747-400 under landing på Kuala Lumpur internasjonale lufthavn i Malaysia i 2014.

### Problemer i Europa

Den 5. august 2015 bestemte Transportstyrelsen i Sverige at Iraqi Airways ikke lenger fikk fly til og fra Sverige fordi selskapet ikke klarte å oppfylle svenske myndigheters sikkerhetskrav. Vedtaket kom etter at Det europeiske flysikkerhetsbyrå den 16. juli 2015 nekta å gi selskapet tillatelse som tredjelandsoperatør. Dette førte til at Iraqi Airways ikke lenger kunne fly til land i EU.

Etter utesteginga fra EU fløy Iraqi Airways ruter med hjelp av fly innleid fra flyselskapet Aerovista i De forente arabiske emirater på wet lease-basis.

Ruter
-----

Iraqi Airways flyr innenriksruter i Irak og til forskjellige destinasjoner i Midtøsten, Europa og Asia.

Flyflåte
--------

Flyflåten til Airways besto i juli 2017 av Airbus A320, Airbus A321, Airbus A330 Boeing 737, Boeing 737 Next Generation, Boeing 747, Boeing 767, Boeing 777 og Bombardier CRJ900. Til sammen besto flyflåten av 30 maskiner i juli 2017.

* Airbus A330 fra Iraqi Airways på Istanbul Atatürk lufhavn i desember 2016.Airbus A330 fra Iraqi Airways på Istanbul Atatürk lufhavn i desember 2016.
* Boeing 737-maskin fra Iraqi Airways på Istanbul Atatürk lufhavn i desember 2016.Boeing 737-maskin fra Iraqi Airways på Istanbul Atatürk lufhavn i desember 2016.

Referanser
----------

1. ↑  Endres, Günter og Graham Edwards: *Jane's Airline Recognition Guide*, New York: HarperCollins, 2006, s. 216.
2. 1 2  History Beginnings, Iraqi Airways. Henta 18. juli 2017.
3. 1 2  Günter Endres (red.): *Flight International. World Airlines 2013*, s. 89. Henta 18. juli 2017.
4. ↑  History Decline, Iraqi Airways. Henta 18. juli 2017.
5. ↑  History Revival, Iraqi Airways. Henta 18. juli 2017.
6. ↑  Iraq dissolves airline over row with Kuwait, CNN, 26. mai 2010. Henta 17. juli 2017.
7. ↑  Iraqi Airways resumes flights to London, CNN, 19. februar 2013. Henta 17. juli 2017.
8. ↑  After turbulent times Iraqi Airways reaches for the skies, CNN, 10. juni 2013. Henta 17. juli 2017.
9. ↑  
Flygbolag förbjuds att flyga inom EU, Dagens Nyheter, 5. august 2015. Henta 17. juli 2017.
10. ↑  Transportstyrelsen återkallar trafiktillstånd för Iraqi Airways[*død lenke*], Transportstyrelsen, 5. august 2015. Henta 17. juli 2017.
11. ↑  Iraqi Airways Banned from EU, Aerovista Provides Support, Iraq Business News, 14. august 2015. Henta 18. juli 2017.
12. ↑  Iraqi Airways fleet details, airfleets.net. Henta 18. juli 2017.

Eksterne lenker
---------------

* (en) Airways – kategori av bilder, video eller lyd på Commons
* Iraqi Airways, offisielt nettsted